Cuneiform Tablet Kt 94/k 1137 (AKT 6a 269)
Cuneiform tablet, dated to the Old Assyrian Period (ca. 1950-1850 BC).
Genre: unknown
Transliteration:
ra-bi-ṣú-um ša ša-lim-a-šùr en-um-a-šùr ú a-lá-ḫa-am me-er-e ša-lim-a-šùr iš-a-al ba-a-nim a-na ma-lá ṭup-pí-im ša a-lim{ki} a-šar bu-lá-tù KÙ.BABBAR-áp a-bi-ku-nu i-ba-ší-ú kà-li-ma-ni-ma lu-šé-ra-ku-nu-tí lá tù-na-ḫa-ni ra-bi-ṣa-am i-a-tí ša ni-iš a-lim{ki} ú ru-ba-im ta-mu-ú lu ú-kà-al ki-ma i-sà-na-li-ú-ni-ma um-ma a-na-ku-ma ba-a-nim ri-id-a-ni bu-lá-tí KÙ.BABBAR-áp a-bi-ku-nu lu-šé-ra-ku-nu-tí šu-nu a-lá-kam ú kà-lu-mì-i lá i-mu-ú-ni a-lá-ak a-na a-lim{ki} tù-ta-ni-ḫa-ni lá ri-ig-ma-tum ší-bu-tum um-ma en-um-a-šùr-ma uš-kà-in a-na ṭup-pí-im ša a-lim{ki} ú ra-bi-ṣí-im ša be-lí-a a-na dí-tí-im ú-lá áš-pu-ur-kà a-na bu-lá-té-e ša a-bi-ni pá-ḫu-ri-im lu ta-li-kam ú a-dí ma-lá ú ší-ni-šu ta-áš-e-li-ma qá-at-kà ú-lá am-ḫa-aṣ um-ma a-na-ku-ma ba-a-am a-šar bu-lá-tù ša a-bi-ni i-ba-ší-ú-ni a-na du-ur-ḫu-mì-it lu ni-li-ik-ma lu nu-pá-ḫi-ir um-ma ra-bi-ṣú-um-ma ší-im NA₄.ZA.GÌN a-le-e um-ma en-um-a-šùr-ma a-na NA₄.ZA.GÌN ša-áp-ra-tí um-ma ra-bi-ṣú-um-ma a-ma kà-i-lá ki-ma um-ma šu-ut-ma a-na NA₄.ZA.GÌN ša-áp-ra-tí ú ší-im NA₄.ZA.GÌN ú-kà-i-kà ú-lá a-ki-ir-kà um-ma ra-bi-ṣú-um-ma bi-lam NA₄.ZA.GÌN lu ni-ik-nu-uk-ma um-ma en-um-a-šùr-ma a-na-ku a-na a-lim{ki} ú-ba-al-šu a-na 28 {TÚG}ku-ta-ni a-ḫi a-lá-ḫa-am ša-al-ma ú-ul li-ki-ir-kà ú-ul lu-kà-i-kà a-na a-wa-tim a-ni-a-tim kà-ru-um kà-ni-iš i-dí-ni-a-tí-ma IGI GÍR ša a-šùr ší-bu-tí-ni ni-dí-in IGI en-um-a-šùr DUMU a-ḫi-a IGI DU₁₀-ṣí-lá-a-šur DUMU a-šùr-ba-ni a-lá-ḫu-um DUMU šu-ku-bi-im tap-pá-i-ni